אחרי שהחלה להיאבק בצנזורה על חיפושים באינטרנט בסין, פותחת כעת גוגל חזית מול הממשלה בקזחסטן
אתר החדשות בלומברג דיווח אמש כי לטענת חברת האינטרנט גוגל, ממשלת קזחסטן מנסה "לייצר גבולות ברשת" על-ידי חוקים והגבלות חדשות על האתר google.kz, הגרסה הקזחית של מנוע החיפוש. לאחר שנודע לגוגל על ההגבלות החדשות, החלה החברה לנתב את החיפושים שמגיעים מקזחסטן אל אתר גוגל הבינלאומי (google.com), וכך לעקוף את הצנזורה שמפעילה הממשלה הקזחית על מנוע החיפוש המקומי. אין זו הפעם הראשונה שגוגל מתנגדת לצנזורה במנועי החיפוש. לאחר שנים שבהן שיתפה החברה פעולה עם הצנזורה האינטרנטית שמפעילה ממשלת סין, היא החלה, במהלך השנה שעברה, לנתב את חיפושיהם של גולשים מסין אל מנוע החיפוש הבלתי מצונזר של גוגל הונג-קונג.